Tjeldbergodden industrianlegg

Tjeldbergodden industrianlegg er et industrianlegg på Tjeldbergodden i Aure kommune på Nordmøre i Møre og Romsdal. Anlegget som ligger ved Trondheimsleia ble offisielt åpnet 5. juni 1997.

Gassterminal
Statoil har bygd ut mottaksanlegg for naturgass fra Heidrunfeltet. Naturgassen føres i land gjennom transportrøret Haltenpipe. Naturgassen blir blant annet benyttet som råstoff i en metanolfabrikk, en luftgassfabrikk og en LNG-fabrikk. LNG-fabrikken ble nedlagt oktober 2012 og produserte cirka 12 000 tonn LNG i året.

Petrokjemisk industri
Metanolfabrikken på Tjeldbergodden er den største i Europa. Equinor eier 81,5 % av fabrikken mens ConocoPhillips eier det resterende. Metanol blir fremstilt petrokjemisk ved hydrering (tilsetting av vann) til metan fra tørrgass ved damp-metan reforming (SMR):
CH4 + H2O → CH3OH + H2

Reinertsen tester et anlegg som renser ut hydrogengass fra syntesegass.

Gasskraftverk
NVE gav i 2006 konsesjon for bygging av et gasskraftverk på 860 MW på Tjeldbergodden, men Shell og Statoil bestemte seg for ikke å benytte seg av konsesjonen.

Statnett fikk i 2006 konsesjon for bygging av to mobile gasskraftverk for å avhjelpe kraftkrisen i Midt-Norge, ett på Nyhamna og ett på Tjeldbergodden. Det mobile gasskraftverket på Tjeldbergodden sto ferdig i 2008 og er på 150 MW. Det skal bare brukes ved akutt kraftmangel, og kostet 1 047 millioner kroner i 2008. Statnett søkte NVE om å legge ned kraftverket i desember 2016, og tenker at det kan selges for 500 millioner kroner.

Brannen i 2020
I desember 2020 brøt det ut en brann i et større kompressorbygg, og det var en stund fare for eksplosjon før anlegget ble kjørt ned. Brannen ble meldt kl. 14.40 og var slukket en time senere ved hjelp av industrivernet og kommunalt brannvesen. Anlegget ble evakuert og ingen personer ble skadet. Anlegget på Tjeldbergodden var stengt i over 11 uker etter brannen, før produksjonen startet opp igjen 20. februar 2021.

Årsak
Petroleumstilsynet la fram sin granskingsrapport av brannen 24. juni 2021, som konkluderte med at årsaken til brannen var turbinhavari som følge av at isoleringen mot dampnettet på mellomtrykksnivå ikke fungerte som tiltenkt i forbindelse med en nødstopp av systemet.https://www.nrk.no/mr/petroleumstilsynets-granskingsrapport-1.15550882

Equinors interne rapport konkluderte med mye av det samme som Petroleumstilsynets rapport.https://www.nrk.no/mr/kunne-gatt-liv-pa-tjeldbergodden-1.15493408
Reaksjoner
Bellona uttalte at de så likheter med brannen på Hammerfest LNG i september 2020, og antydet at manglende vedlikehold og kostnadsbesparelser kan ha hatt medvirkende årsaker.

Fagforbundet SAFE sa at mye av det Bellona kommenterte, er ting forbundet har pekt på over lengre tid.https://www.nrk.no/mr/frederic-hauge-ikke-overrasket-over-ny-equinor-brann_-_-dette-er-skremmende-1.15270914

 Se også 
Rørledning
Petrokjemi
Petroleumsvirksomhet i Norge

Referanser

 Eksterne lenker 
 Tjeldbergodden Utvikling AS
 Tjeldbergodden-portalen 

Kategori:Kjemiske industrianlegg i Norge
Kategori:Norske olje- og gassterminaler
Kategori:Petroleumsvirksomhet i Norge
Kategori:Naturgassindustri i Norge
Kategori:Næringsliv i Møre og Romsdal
Kategori:Byggverk i Aure
Kategori:Equinor
Kategori:Etableringer i 1997
Kategori:Artikler i sjøfart-prosjektet